Yona 1 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nYona ka akɛ ebaajo foi kɛje Yehowa hiɛ (1-3)\nYehowa hã ahum ko ni naa wa tswa (4-6)\nYona ji mɔ ni hã naagba lɛ ba (7-13)\nAshɛ Yona afɔ̃ ŋshɔ ni efee hamahama lɛ mli (14-16)\nŊshɔŋ loo wulu ko mi Yona (17)\n1 Yehowa kɛɛ Amitai binuu Yona*+ akɛ: 2 “Tee shi ní oya Ninive+ maŋ kpeteŋkpele lɛ mli, ni oyajaje fɔbuu kojomɔ oshi lɛ, ejaakɛ amɛnɔfɔŋfeemɔ lɛ ebashɛ mihiɛ.” 3 Shi Yona te shi koni ejo foi kɛje Yehowa hiɛ kɛya Tarshish; ekpeleke shi kɛtee Yopa ni eyana meele ko ni miiya Tarshish. No hewɔ lɛ, ewo meele nyɔmɔ lɛ ni ebote mli koni ekɛ amɛ aya Tarshish, koni eje Yehowa hiɛ. 4 Kɛkɛ ni Yehowa hã kɔɔyɔɔ ko ni naa wa tswa yɛ ŋshɔ lɛ hiɛ, ni ahum ni naa wa tswa yɛ ŋshɔ lɛ hiɛ aahu akɛ, meele lɛ miihe ajwa. 5 Amlakui* lɛ she gbeyei aahu akɛ amɛteŋ mɔ fɛɛ mɔ bɔi enyɔŋmɔ tsɛmɔ kɛhã yelikɛbuamɔ. Amɛbɔi meele lɛ mli nibii lɛ shɛrɛmɔ kɛ ŋshɔ lɛ mli shwiemɔ koni meele lɛ afee huyɛhuyɛ.+ Shi Yona lɛ, no mli lɛ etee meele lɛ shishigbɛ eyakã shi, ni ewɔ vii yɛ jɛmɛ. 6 Meele lɛ kudɔɔtsɛ lɛ tsi ebɛŋkɛ lɛ, ni ekɛɛ lɛ akɛ: “Mɛni hewɔ owɔɔ lɛ? Tee shi ni obo otsɛ onyɔŋmɔ lɛ! Ekolɛ, anɔkwa Nyɔŋmɔ lɛ baasusu wɔhe, ni wɔhiɛ kpãtãŋ.”+ 7 Kɛkɛ ni amɛkɛɛkɛɛ amɛhe akɛ: “Nyɛbaa, nyɛhãa wɔfɔ̃a oshiki+ koni wɔkɛna mɔ ni sa akɛ ashwa yɛ amanehulu nɛɛ hewɔ.” No hewɔ lɛ, amɛfɔ̃ oshiki, ni oshiki lɛ gbee Yona nɔ.+ 8 Amɛkɛɛ lɛ akɛ: “Ofainɛ kɛɛmɔ wɔ, namɔ sa akɛ ashwa yɛ amanehulu ni eba wɔnɔ nɛɛ hewɔ? Mɛɛ nitsumɔ otsuɔ, ni nɛgbɛ ojɛ? Mɛɛ maŋ nɔ ojɛ, ni namɛi ji omaŋbii?” 9 Ehã hetoo akɛ: “Hebrinyo ji mi, ni Yehowa, ŋwɛi Nyɔŋmɔ lɛ, mɔ ni fee ŋshɔ kɛ shikpɔŋ gbiŋ lɛ, lɛ gbeyei misheɔ.”* 10 Kɛkɛ ni gbeyei mɔmɔ gbɔmɛi lɛ fe tsutsu lɛ, ni amɛbi lɛ akɛ: “Mɛni ofee nɛɛ?” (Gbɔmɛi lɛ ná le akɛ eejo foi kɛmiije Yehowa hiɛ, ejaakɛ ekɛɛ amɛ.) 11 No hewɔ lɛ, amɛkɛɛ lɛ akɛ: “Mɛni wɔfee bo koni ŋshɔ lɛ aŋmɛ dɛmm ahã wɔ?” Ejaakɛ ŋshɔ lɛ miiya nɔ eefee hamahama waa. 12 Ekɛɛ amɛ akɛ: “Nyɛwóa mi ni nyɛshɛa mi nyɛfɔ̃a ŋshɔ lɛ mli, ni ŋshɔ lɛ baaŋmɛ dɛmm ehã nyɛ; ejaakɛ mile akɛ mi mihewɔ nɛkɛ ahum ni naa wa nɛɛ eba nyɛnɔ lɛ.” 13 Shi gbɔmɛi lɛ wiri waa* bɔ ni afee ni amɛkɛ meele lɛ aku sɛɛ kɛba shikpɔŋ gbiŋ nɔ, shi amɛnyɛɛɛ, ejaakɛ ŋshɔ lɛ tee nɔ efee hamahama waa ewo amɛ. 14 Kɛkɛ ni amɛbolɔ amɛtsɛ Yehowa amɛkɛɛ: “Ao, Yehowa, agbɛnɛ wɔmiikpa bo fai, kaahã wɔhiɛ miikpãtã yɛ nuu nɛɛ hewɔ!* Okɛ mɔ ni efeko nɔ ko lá he sɔ̃ akatere wɔ, ejaakɛ ofee nɔ ni sa ohiɛ, Yehowa.” 15 Kɛkɛ ni amɛwó Yona ni amɛshɛ lɛ amɛfɔ̃ ŋshɔ lɛ mli; ni ŋshɔ lɛ kpa hamahamafeemɔ lɛ. 16 Kɛkɛ ni gbɔmɛi lɛ she Yehowa gbeyei waa,+ ni amɛshã afɔle amɛhã Yehowa, ni amɛwowoo shii srɔtoi. 17 Agbɛnɛ, Yehowa hã ŋshɔŋ loo wulu ko mi Yona, ni Yona hi ŋshɔŋ loo lɛ musuŋ jetsɛremɔ kɛ jenamɔ gbii etɛ.+\n^ Eshishi ji, “Okpo.”\n^ Amlakui ji mɛi ni tsuɔ nii yɛ meele loo lɛlɛ mli.\n^ Loo “lɛ mijáa.”\n^ Loo “gbɔmɛi lɛ ka akɛ amɛbaawiri kɛtsɔ mli.”\n^ Loo “yɛ nuu nɛɛ susuma hewɔ!”